Document ID: 32013R1054

REGOLAMENT TA' IMPLIMENTAZZJONI TAL-KUNSILL (UE) Nru 1054/2013
tad-29 ta' Ottubru 2013
li jimplimenta l-Artikolu 8a(1) tar-Regolament (KE) Nru 765/2006 dwar miżuri restrittivi fir-rigward tal-Bjelorussja
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea,
Wara li kkunsidra r-Regolament tal-Kunsill (KE) Nru 765/2006 tat-18 ta' Mejju 2006 dwar miżuri restrittivi fir-rigward tal-Bjelorussja (1), u b'mod partikolari l-Artikolu 8a(1) tiegħu,
Billi:
(1)
Fit-18 ta' Mejju 2006, il-Kunsill adotta r-Regolament (KE) Nru 765/2006 li jirrigwarda miżuri restrittivi kontra l-Bjelorussja. Dawk il-miżuri japplikaw sal-31 ta' Ottubru 2013.
(2)
Fuq il-bażi ta' reviżjoni tad-Deċiżjoni tal-Kunsill 2012/642/PESK (2), il-Kunsill iddeċieda li dawk il-miżuri restrittivi għandhom jiġu estiżi sal-31 ta' Ottubru 2014.
(3)
Fid-dawl tal-gravità li għadha tippersisti tas-sitwazzjoni fil-Bjelorussja, il-Kunsill jikkunsidra li għandhom jinżiedu tliet persuni mal-lista ta' persuni u entitajiet li għalihom japplikaw il-miżuri restrittivi previsti fid-Deċiżjoni 2012/642/PESK.
(4)
Il-Kunsill jikkunsidra wkoll li ma għadx hemm raġunijiet biex ċerti persuni u entitajiet jinżammu fil-lista ta' persuni u entitajiet li għalihom japplikaw il-miżuri restrittivi previsti fid-Deċiżjoni 2012/642/PESK.
(5)
Barra dan, l-informazzjoni marbuta ma' ċerti persuni u entitajiet li tinsab fl-Anness I għar-Regolament (KE) Nru 765/2006 għandha tiġi aġġornata.
(6)
L-Anness I għar-Regolament (KE) Nru 765/2006 għandu għalhekk jiġi emendat skont dan,
ADOTTA DAN IR-REGOLAMENT:
Artikolu 1
L-Anness I għar-Regolament (KE) Nru 765/2006 huwa sostitwit bit-test li jinsab fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, id-29 ta’ Ottubru 2013.

Labels: 18
5